Document ID: 32008L0014

ΟΔΗΓΊΑ 2008/14/ΕΚ ΤΗΣ ΕΠΙΤΡΟΠΉΣ
της 15ης Φεβρουαρίου 2008
για την τροποποίηση της οδηγίας 76/768/ΕΟΚ του Συμβουλίου σχετικά με τα καλλυντικά προϊόντα, με σκοπό την προσαρμογή του παραρτήματος ΙΙΙ στην τεχνική πρόοδο
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 76/768/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθεσιών των κρατών μελών των αναφερομένων στα καλλυντικά προϊόντα (1), και ιδίως το άρθρο 8 παράγραφος 2,
Εκτιμώντας τα ακόλουθα:
(1)
Η οδηγία 76/768/ΕΟΚ απαγορεύει τη χρήση στα καλλυντικά προϊόντα ουσιών που ταξινομούνται ως καρκινογόνες, μεταλλαξιογόνες ή τοξικές για την αναπαραγωγή («ΚΜΤ»), της κατηγορίας 1, 2 και 3, σύμφωνα με το παράρτημα I της οδηγίας 67/548/ΕΟΚ του Συμβουλίου, της 27ης Ιουνίου 1967, περί προσεγγίσεως των νομοθετικών, κανονιστικών και διοικητικών διατάξεων που αφορούν στην ταξινόμηση, συσκευασία και επισήμανση των επικινδύνων ουσιών (2). Ωστόσο, η χρήση των ουσιών που ταξινομούνται στην κατηγορία 3 σύμφωνα με την οδηγία 67/548/ΕΟΚ μπορεί να επιτραπεί με την προϋπόθεση της αξιολόγησης και της έγκρισης από την επιστημονική επιτροπή για τα καταναλωτικά προϊόντα (ΕΕΚΠ).
(2)
Καθόσον η ΕΕΚΠ θεωρεί ότι η γλυοξάλη, ουσία που ταξινομείται ως ΚΜΤ της κατηγορίας 3 σύμφωνα με το παράρτημα I της οδηγίας 67/548/ΕΟΚ αντιπροσωπεύει αμελητέο κίνδυνο όταν είναι παρούσα σε ποσότητα έως 100 ppm σε καλλυντικά προϊόντα, το παράρτημα III της οδηγίας 76/768/ΕΟΚ πρέπει να τροποποιηθεί ανάλογα.
(3)
Συνεπώς, η οδηγία 76/768/ΕΟΚ πρέπει να τροποποιηθεί ανάλογα.
(4)
Προκειμένου να εξασφαλιστεί η ομαλή μετάβαση από τους υφιστάμενους τύπους σύνθεσης των καλλυντικών προϊόντων σε τύπους που συμμορφώνονται με τις απαιτήσεις που ορίζονται στην παρούσα οδηγία, χρειάζεται να προβλέπονται οι δέουσες μεταβατικές περίοδοι.
(5)
Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για τα καλλυντικά προϊόντα,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το μέρος 1 του παραρτήματος III της οδηγίας 76/768/ΕΟΚ τροποποιείται σύμφωνα με το παράρτημα της παρούσας οδηγίας.
Άρθρο 2
Τα κράτη μέλη λαμβάνουν όλα τα απαιτούμενα μέτρα ώστε να εξασφαλίσουν ότι τα προϊόντα που δεν συμμορφώνονται με την παρούσα οδηγία δεν πωλούνται ή δεν διατίθενται στον τελικό καταναλωτή μετά τις 16 Φεβρουαρίου 2009.
Άρθρο 3
1. Τα κράτη μέλη θεσπίζουν και δημοσιεύουν τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο έως τις 16 Αυγούστου 2008. Κοινοποιούν αμέσως στην Επιτροπή το κείμενο των εν λόγω διατάξεων καθώς και τον πίνακα αντιστοιχίας μεταξύ αυτών των διατάξεων και της παρούσας οδηγίας.
Εφαρμόζουν τις εν λόγω διατάξεις από τις 16 Νοεμβρίου 2008.
Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν αναφορά στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.
2. Τα κράτη μέλη κοινοποιούν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
Άρθρο 4
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 5
Η παρούσα οδηγία απευθύνεται στα κράτη μέλη.
Βρυξέλλες, 15 Φεβρουαρίου 2008.

Labels: 3
7
1
15